Rådets forordning (EF, EKSF, Euratom) nr. 762/2001

af 9. april 2001

om ændring af finansforordningen af 21. december 1977 vedrørende De Europæiske Fællesskabers almindelige budget for så vidt angår adskillelse af funktionerne intern revision og forudgående finanskontrol

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 279,

under henvisning til traktaten om oprettelse af Det Europæiske Kul- og Stålfællesskab, særlig artikel 78 h,

under henvisning til traktaten om oprettelse af Det Europæiske Atomenergifællesskab, særlig artikel 183,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Revisionsretten(3), og

ud fra følgende betragtninger:

(1) Sammenlægningen af funktionerne intern revision og forudgående finanskontrol, der ved artikel 24, femte afsnit, andet punktum, i finansforordningen af 21. december 1977 vedrørende De Europæiske Fællesskabers almindelige budget(4) begge tillægges finansinspektøren, kan føre til en svækkelse af de to funktioner uden nødvendigvis at sikre den rette ligevægt mellem dem.

(2) Indtil finansforordningen er omarbejdet, bør der, i det omfang det er nødvendigt, ske en adskillelse af funktionen intern revision og de øvrige funktioner, der er tillagt finansinspektøren. Adskillelsen vil medføre, at finansinspektøren fortsætter med at udøve sine nuværende funktioner, herunder den forudgående finanskontrol, med undtagelse af den interne revision, som vil blive varetaget af en intern revisor, der er uafhængig af finansinspektøren.

(3) Specielt hvad angår Kommissionen kræver omfanget af transaktionerne og arten af disse, navnlig deres operationelle karakter, at funktionen intern revision adskilles fra de øvrige funktioner, der er tillagt finansinspektøren.

(4) Den interne revisor bør have de samme fordele og beføjelser som dem, der tilkommer finansinspektøren i henhold til finansforordningens artikel 24.

(5) For at gøre budgetgennemførelsestransaktionerne mere gennemsigtige bør finansinspektøren og den interne revisor i hver institution udarbejde en årsberetning, som med eksempler belyser de vigtigste konklusioner, der kan drages af det afsluttede regnskabsår.

(6) Finansinspektørens forudgående finanskontrol og den uafhængighed, han er sikret i udøvelsen af sine opgaver, bør på ingen måde hæmmes af anvendelsen af denne forordning. Finansinspektøren bør kunne udøve sin funktion i overensstemmelse med finansforordningens artikel 24. Kommissionen, for så vidt angår sektion III, samt de øvrige institutioner, for så vidt angår deres egne udgifter, bør sikre, at finansinspektøren fortsat råder over de midler og den uafhængighed, der er nødvendige for udøvelsen af hans hverv.

(7) Europa-Parlamentet og Rådet er nået til bred enighed om at adskille funktionerne intern revision og forudgående finanskontrol. De har derfor fastslået, at der i det foreliggende tilfælde ikke er nogen grund til at indkalde Samrådsudvalget, jf. fælleserklæringen af 4. marts 1975 fra Europa-Parlamentet, Rådet og Kommissionen(5) -

UDSTEDT FØLGENDE FORORDNING:

Artikel 1

Finansforordningen ændres således:

1) I artikel 24:

a) affattes andet afsnit således: "Han udøver sit hverv efter principperne i artikel 2 og bestemmelserne i artikel 22, stk. 3. Han rapporterer til sin institution om ethvert problem, han bliver opmærksom på med hensyn til forvaltningen af fællesskabsmidlerne. Han udarbejder hvert år en beretning om sin virksomhed.";

b) affattes femte afsnit således: "Finansinspektøren kontrollerer udgifts- og indtægtsbilag, om nødvendigt på stedet.".

2) følgende artikel indsættes: "Artikel 24a

1. Kommissionen udnævner en intern revisor, der er uafhængig af finansinspektøren. Den interne revisor udnævnes på samme vilkår som finansinspektøren og har ved udøvelsen af sit hverv samme adgang til information som finansinspektøren og er, for at sikre hans uafhængighed, undergivet de samme regler og særlige foranstaltninger som dem, der i henhold til artikel 24, andet og fjerde afsnit, andet punktum, femte, sjette, ottende og niende afsnit, finder anvendelse på finansinspektøren.

Den interne revision omfatter især evaluering af forvaltnings- og kontrolsystemernes effektivitet og kontrol af transaktionernes formelle rigtighed. Hvervet udøves i overensstemmelse med gennemførelsesbestemmelserne, jf. artikel 139.

Den interne revisor kan hverken være anvisningsberettiget eller regnskabsfører.

2. Kommissionen træffer på formandens ansvar de nødvendige foranstaltninger til, at den interne revision kan udøve sit hverv i overensstemmelse med stk. 1.

3. De andre institutioner, ud over Kommissionen, kan hver udnævne en intern revisor, der er uafhængig af finansinspektøren, og som udøver sit hverv i overensstemmelse med stk. 1. Såfremt der ikke udnævnes nogen intern revisor, varetager finansinspektøren hvervet som intern revisor i overensstemmelse med de betingelser og nærmere bestemmelser, der er fastsat i stk. 1.

4. Den interne revisor udarbejder hvert år en intern revisionsberetning til sin institution med angivelse af, hvor mange og hvilke revisioner der er foretaget, de henstillinger disse har givet anledning til, samt hvorledes de er blevet fulgt op.".

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 9. april 2001.

På Rådets vegne

A. Lindh

Formand

(1) EFT C 311 E af 31.10.2000, s. 328, og

EFT C 62 E af 27.2.2001, s. 294.

(2) Udtalelse af 5.10.2000 (endnu ikke offentliggjort i EFT).

(3) EFT C 327 af 17.11.2000, s. 1.

(4) EFT C 356 af 31.12.1997, s. 1. Forordningen er senest ændret ved forordning (EF, EKSF, Euratom) nr. 2673/1999 (EFT L 326 af 18.12.1999, s. 1).

(5) EFT C 89 af 22.4.1975, s. 1.

Erklæringer til Rådets forordning (EF, EKSF, Euratom) nr. 762/2001 af 9. april 2001 om ændring af finansforordningen af 21. december 1977 vedrørende De Europæiske Fællesskabers almindelige budget for så vidt angår adskillelse af funktionerne intern revision og forudgående finanskontrol

1. "Europa-Parlamentet og Rådet er nået til bred enighed om at adskille funktionerne intern revision og forudgående finanskontrol. I overensstemmelse med finansforordningens nye artikel 24a, stk. 3, bekræfter de, at de er villige til internt at gennemføre adskillelsen af funktionerne intern revision og forudgående finanskontrol. De vil foretage denne adskillelse, så snart deres interne kontrolsystemer og -procedurer er fuldt operationelle."

2. "Kommissionen finder, at intern revision skal foretages i overensstemmelse med de internationalt relevante normer, jf. udkastet til forordning om ændring af Kommissionens forordning fra 1993 om gennemførelsesbestemmelser til finansforordningen, som blev vedtaget den 15. november 2000, og som for øjeblikket er til høring i Europa-Parlamentet og Rådet, og på grundlag af en risikoanalyse som fastsat i forslaget til omarbejdning af finansforordningen af 21. december 1977, som Kommissionen vedtog den 26. juli 2000."